**Nemzeti Agrárgazdasági Kamara**

**„Fenntartható Gazdálkodás” szakmai konferencia**

**2017. október 18.**

**GYŐRFFY BALÁZS**

**Elnök**

**Nemzeti Agrárgazdasági Kamara**

**KÖSZÖNTŐ**

Tisztelt Alelnök Úr, Államtitkár Úr, Főtitkár Úr, Főigazgató Asszony, Igazgató Úr, Főosztályvezető Úr!

Mélyen Tisztelt Vendégeink, Tisztelt Előadók!

Nagy örömömre szolgál az, hogy egy ilyen nagyszabású és komoly szakmaisággal bíró, valamint különösen aktuális és jövőbemutató kérdésekkel foglalkozó konferencián házigazdaként köszönthetem Önöket.

A Nemzeti Agrárgazdasági Kamara elkötelezett a fenntarthatóság mindhárom aspektusának erősítésében: a környezeti, a társadalmi és a gazdasági fenntarthatóságot egyaránt kiemelten fontosnak tartjuk. Lényegesnek tartjuk azt az alapgondolatot is, miszerint egy gazdálkodó csak akkor tevékenykedik fenntartható módon, ha gazdasági értelemben véve is fenntartható a tevékenysége. Ezt csak úgy lehet megvalósítani, ha a gazdálkodók folyamatos technológiai fejlődés és innováció révén világpiaci viszonylatban is képesek megállni a helyüket. Ezért munkálkodunk és fogunk munkálkodni a jövőben, hogy a magyar gazdák e téren való lemaradását orvosoljuk, és hogy fennmaradásuk ne függjön alapjaiban a támogatások meglététől.

A környezeti kihívásokra és a klímaváltozásra számos uniós szakpolitikának, így a természeti erőforrásokkal gazdálkodó agrárpolitikának is választ kell adnia. Ezért is, minden uniós szakpolitikában egyre erőteljesebb szerepet kap a fenntarthatóság célkitűzése. A Közös Agrárpolitika 2013-as reformjakor erre az új kihívásra kívánt reagálni a zöldítés bevezetésével, amely a már meglévő környezetvédelmi intézkedéseken felül került a rendszerbe. A jövőben szükséges e szétszabdalt intézkedések pilléreken átívelő egységesítése és az egyes szakpolitikák környezetvédelmi intézkedéseinek harmonizálása.

2015 szeptemberében, a New York-i ENSZ-csúcstalálkozón 193 ország egyhangúlag fogadta el a 2030-as fenntartható fejlődési keretrendszert és a 17 fenntartható fejlődési célt, melyek közt több mezőgazdaságot is érintő célkitűzés található. Ezek tizenöt éven keresztül szolgálnak iránymutatóként a nemzetközi fejlesztési politika számára.

Az Európai Tanács észt elnöksége októberben programjára tűzte, hogy a mezőgazdasági miniszterek reflektáljanak arra, hogyan kívánják a 2030-as agendát hatékonyan, uniós szinten is végrehajtani. Valamint arra, hogy milyen módon van és legyen az agendának hatása az EU szakpolitikai kereteire, különösen mezőgazdasági szempontból. A tanács következő ülésein vitatják meg, hogy a mezőgazdaság hogyan tudna jobban hozzájárulni a fenntartható fejlődési célok eléréséhez – tekintettel arra, hogy a szektorban jelentős potenciál van e téren.

A mezőgazdaság sajátos helyzetben van, hiszen a gazdálkodók kezelik a természeti erőforrások jelentős hányadát. Ezért kulcsfontosságú, hogy gazdálkodásuk során tekintettel legyenek a talaj minőségének és szerkezetének megóvására, hiszen az a termékenység záloga is. A különféle növényvédőszer, műtrágya és egyéb kemikáliák használatának korlátozásával a KAP jelenleg is aktívan hozzájárul az ökoszisztéma, biodiverzitás megőrzéséhez, valamint folyó-, álló- és talajvizeink megóvásához. Egyes növények termesztésének támogatásával pedig közvetve segíti elő a talaj nitrogéntartalmának, vízháztartásának és szerkezetességének megőrzését és az üvegházhatású gázok megkötését.

Ugyanakkor a mezőgazdaság sajátos helyzete abban is megmutatkozik, hogy miközben jelentős potenciált tartogat a klímaváltozás leküzdésében, egyben a klímaváltozás negatív hatásainak is leginkább kitett ágazat. A gazdálkodók közvetlenül szembesülnek a klímaváltozás negatív hatásaival, a szélsőséges időjárási eseményekkel, mint például a jég, az aszály, a bő csapadék, az árvíz, a belvíz. Ezért megélhetésük is nagyban függ ezen folyamat kimenetelétől. Az új károkozókkal szemben rezisztens, a szárazságot jobban tűrő fajták és innovatív technológiák alkalmazása a fennmaradás egyik záloga. Mindebben a jövőben nagy szerepe lesz az oktatásnak, a tudásátadásnak és a jó gyakorlatok, innovatív technikák terjesztésének és ösztönzésének.

A fenntarthatóság Európai Tanácson belüli napirendre vétele, valamint mostani konferenciánkon történő megvitatása a közelgő KAP-reform miatt is igencsak időszerű. Várható ugyanis, hogy a korábbi tendencia folytatódik, és az agrárpolitikában 2020 után egyre hangsúlyosabb szerepet kap a környezetvédelem és fenntarthatóság. A zöldítés – vagy annak utódja – minden eddiginél nagyobb hányadát teszi majd ki a gazdálkodók támogatásának, és jelentősebb szerepet kapnak a kockázatkezelési intézkedések, amelyek a gazdálkodók szélsőséges időjárási események okozta veszteségein kívánnak enyhíteni.

A Nemzeti Agrárgazdasági Kamara is e célból kívánja létrehozni az országos jégkár-mérséklő rendszert, amely jelentősen mérsékli majd a jégeső okozta mezőgazdasági káreseményeket. A terveink szerint 2018 májusában üzembe álló rendszer éves szinten a kamarai tagdíjbevétel tízszeresét kitevő, mintegy 50 milliárd forintnyi kártól óvja meg a mezőgazdaságot. Az uniós döntéshozókat sikerült meggyőzni arról, hogy ennek működtetése a kárenyhítési alapól finanszírozható legyen, azaz a gazdáknak egyetlen plusz forintjába sem fog kerülni.

Az erőforrásokkal való hatékony gazdálkodás, illetve általában a fenntarthatóságot célzó fejlesztések katalizátorai a kutatás – fejlesztés – innovációs tevékenységek. A NAK elhivatott abban, hogy az ilyen tevékenységek eredményeit, illetve az innovatív jó gyakorlatokat terjessze. Aktívan dolgozunk továbbá azon, hogy ilyen tevékenységekben szervezetileg mi is minél nagyobb kitekintésben részt vegyünk és erőforrásainkkal az új tudások létrejöttének, szintetizálásának és megosztásának központja legyünk.

A klímaváltozás egyre több ember számára érzékelhető, valós probléma, amelyre kellő figyelmet kell fordítani. Félő, hogy amennyiben Magyarországon nem kezeljük megfelelően az új irányvonalakat, mint amilyen a fenntarthatóság, a digitalizáció és az innováció szükségessége, az ismételten lemaradást eredményez a többi tagországhoz képest, és kialakulhat egy többsebességes agrárpolitika. Abban, hogy ezt elkerüljük, jelentős szerepe van a gazdálkodókat tömörítő szervezeteknek. Így a NAK arra törekszik, hogy a gazdálkodók tudatosságát erősítse és fogékonyabbá tegye őket az új kihívásokkal szembeni megoldásokra és a fenntarthatóságban betöltött felelősségteljes szerepükre.

A Kamara részéről feltett szándékunk minden segítséget megadni ebben a hazai agrártársadalomnak. A mai, nagyszabású rendezvényt is ennek jegyében szerveztük, célozva azt, hogy hazánkból, Európából és a tengeren túlról is hasznos tapasztalatokat osszunk meg egymással.

Kívánom, hogy konferenciánk végére sok új és értékes ismerettel, a jövőben kamatozó, nemzeteken átívelő kapcsolattal gazdagodjunk.

Köszönöm, hogy meghallgattak.